In nomine sancte et individue Trinitatis: Probabile est apud laudabiles viros, si princeps de rebus suis pro salute sua largitur servis Dei, quos in ejus servitio noverit esse assiduos. Idcirco ego Guido Nivernensis comes, zelo majorum meorum accensus, universis presentibus, pariter et posteris volo notum fieri, quod quamdam partem nemoris mei quod vu gariter Bar appellatur, canonicis regularibus Premonstratensis ordinis, ab ecclesia S. Mariani in ecclesiam B. Marie et S. Martini translatis, ob remedium anime mee et parentum meorum dedi. Hanc itaque donationem nemoris certis terminis et terminorum nominibus feci distingui, videlicet quidquid est a stagno eorum usque ad lacum Mulsum, sicut via publica que ducit Autissiodorum a nemore Sancti-Stephani dividit nemus meum; item quicquid nemoris est a predicto laco, usque ad alium lacum qui appellatur Del-Borber; exhinc qua rectius exiri potest ad campum qui fuit Ramberti, nunc canonicorum. Hanc etenim predictam nemoris partem, laudante Rainaudo fratre meo, ita libere et absolute ut ego tenebam ad faciendum quicquid eis utile videbitur.... concessi, etc. Actum Autissiodori, anno ab Incarnatione Dominica, M. C. LXXI; consulatus vero mei tertio; astantibus et audientibus Roberto et Thoma clericis, Damiano et Gautero Berardo militibus, Petro de Corceun, Johanne preposito, Petro de S. Peregrino.